  Виталий Пронин Удмуртие гастрольёсын вуиз Грузиысь дано артистлэн Гия Эрадзелэн циркез. Шаерысьтымы учкисьёслы соос вайизы «Эксэй цирк» программазэс. Артистъёслэсь репетицизэс адӟыны кылдӥз журналистъёслы но. Иже вуиз «Эксэй цирк».Тигръёслы но арысланъёслы - анайВань дӥськут котырзэс, пӧйшуръёссэс, декорациоссэс шаерамы вуттон вылысь артистъёслы кулэ луиз 19 бадӟым машина. Учкисьёслы яркыт номеръёс возьматон понна вуремын 2 сюрслэсь ятыр дӥськут. Оглом вераса, калыкез шумпоттозы 120 артистъёс. Соос сцена вылэ поттозы арысланъёсты, тигръёсты, верблюдъёсты, маймылъёсты, ламаосты, зебраосты, дикобразъёсты, страусэз но трос мукетъёссэ.Сюлэм шымырске,  тигръёсын но арысланъёсын четлыке огназ кылем кышномуртэз адӟыса. Но дрессировщицалэн Людмила Сухановалэн кышканэз ик ӧвӧл, лэся, быгатыса косъяське ыргетӥсьёсын. Солэн куремезъя пӧйшуръёс кык пыд йылазы ӝутӥсько, эгес пыр тэтчало, пулъёс вылтӥ ветло. Берло кышномурт вераз, кызьы  лэчыт пинё пӧйшуръёсын огкыл шедьтыны быгатэ.- Ми соосты пичиысен цирке басьтӥськом, пӧртэм трюкъёслы дышетӥськом, соин мон соослы анай интыын луисько, - шуиз Л. Суханова. - Котькудӥзлэн, адямилэн сямен ик, аслаз сямыз. Тани Пират тигр ассэ кизилиен лыдъя, со шоры гинэ ваньмыз мед учкозы кадь потэ солы. Программа лэсьтыкумы, сямъёссэс санэ басьтӥськом, соослы кастинг ортчытӥськом, ваньмыз огкадь трюкъёсыз быдэстыны уг пӧрмыто уго. Кылсярысь, арысланъёс ӝуждалалэсь кышкало, соосыз 3 метрлэсь вылӥе ӝутоно ӧвӧл, нош тигръёслы сценаез вылӥысен учкыны кельше. Эшшо арысланъёс вуэз уггес ярато, нош тигръёс - ярато. Программаысь огез суред.Нылкышно арысланъёсын, тигръёсын четлыке пырем ог 10 ар талэсь азьло. Нош ыргетӥсьёсын ужаны мылкыдыз вордӥськем пичи дырысеныз - анай-атаеныз цирке ветлылыкуз, туж синмаськылӥз дрессировщиклэн пӧйшуръёсын ужаны быгатэмезлы.Чабись шимпанзеЦирк катанчи сьӧры но пыраны шуд усиз. Артистъёс тодматӥзы, кызьы пӧйшуръёс уло репетициослэсь, манежлэсь шутэтскыкузы. Кыӵе гинэ ноку адӟылымтэ-кылымтэ пӧйшуръёс татын вылӥллямтэ.  Страус, вуэм куноосты адӟымтэ улсы кариськыса, аслэсьтыз ужзэ ӧз уреты: сиёнзэ кокчаса, сылӥз. Ламаос кенер сьӧрысь йыръёссэс потталлязы, милемыз йырысенымы пыдозямы учкыса кадь. Пудо утялтӥсьёс чакласькыны куризы, соос шӧдтэк шорысь сялӟыны но быгатозы, пе. Фриз выжыысь Виконт ужпи соос пӧлын азьветлӥсь, пе.Чир-куань вазе маймылъёс дорын. Пӧйшуръёслэн матазы кариськыны уг яра, шуизы: таосыз сумкаосын, кисыосын утчаськыны укыр ярато, пе, уд но валалля, кызьы арбериосыд ышозы. Журналистъёслы шумпотӥз Рич шимпанзе. Со камера азьын чабиз но йӧнтэмъяськыса кылзэ возьматӥз на.Мыным нырысьсэ адӟыны кылдӥз лемуръёсыз, кенгуруез, носухаосты. Циркын ужасьёс веразы: лемуръёс но дикобразъёс дышетонлы уг сётско, соос, манеже потало ке но, трюкъёс уг быдэсъяло. Кошкыны ӧм ӵыдэ валъёс дорысь. Фриз выжыысь Виконт ужпи соос пӧлын азьветлӥсь, пе. Аренаын со котьку азьпалан, сьӧраз валтэ мукет пудоосты. Ноку улэпкын ӧй вал адӟеме Кавказ гурезьёсын улӥсь якез. Эсьмаса, сюръёсыз ӝыны метр  кузьда.Тросэз пӧйшуръёсты утисьёс жаляса учко четлыкын улӥсь пудо шоры. Но кызьы верало пӧйшуръёсын ужасьёс, циркын кадь трос но ӟеч сиён инкуазьын соос кытысь ай шедьтысалзы, улон вапумзы циркысь артистъёслэн, кыр пӧйшуръёслэн сярысь, трослы кузьгес. Нош висьыны ӧдъяло ке, дорысьтызы пудо першал уг кошкылы.Ангелина Снигирёва Туспуктэмъёс: vk.com (Удмурт цирк)   